Parikymmenmetrinen hujoppi komistaa joulua Keskustorilla – Melkein muotovalio joulukuusi tuli Vatialasta

Tampereen Keskustorin joulukuusta pystytettiin tiistaiaamuna tyynessä säässä. Puoli seitsemältä kuusi oli jo pystyssä. –Lähdimme Kangasalan Vatilalasta tuomaan kuusta kolmen aikoihin. Piti kiertää Kangasalan kautta, koska emme olisi mahtuneet siltojen ali, Tapani Karra ja Jarkko Uotila kuvailivat yöllistä kuljetusurakkaa. Melkein 20-metrinen kuusi teki aamuyömatkaa lavetilla, ja perillä sitä odotti isohko nosturi ja puolen tusinaa pystyttäjää. Kuusi on Mauri ja Tiina Penttilän mailta Vatialasta. Tältä Tampereen Keskustorin joulukuusi näyttää, katso video: Lähes muotovalio kuusi on ohikulkijalle silmän ilo. Vain alaoksistossa oli havaittavissa pientä epätasaisuutta. –Yhtään oksia ei irronnut, Karra ja Uotila kuvailivat kuljetusta. Keskustorille päässyt komistus on kasvanut yksityisellä tontilla talon kulmalla. Sitä on vuosien mittaan hiukan leikattu. Metsäkuusi pääsi paikalleen hyvissä ajoin ennen kiihkeintä jouluryminää. –Joulu alkaa joka vuosi aiemmin, miehet tuumailivat.